## Poslovnička odluka o izmjenama i dopunama Poslov­nika Ustavnog suda Republike Hrvatske

### NN 16/2006 (13.2.2006.), Poslovnička odluka o izmjenama i dopunama Poslov­nika Ustavnog suda Republike Hrvatske

# USTAVNI SUD REPUBLIKE HRVATSKE

**397**

Ustavni sud Republike Hrvatske, na temelju
članka 131. stavka 3. Ustava Republike Hrvatske (»Narodne novine«, broj
56/1990.,135/1997., 8/1998. – pročišćeni tekst, 113/2000., 124/2000. – pročiš­ćeni tekst, 28/2001., 41/2001.
– pročišćeni tekst, 55/2001. – ispravak), na sjednici održanoj 7. veljače 2006.
godine, donio je

## POSLOVNIČKU ODLUKU

### O IZMJENAMA I DOPUNAMA POSLOVNIKA USTAVNOG SUDA REPUBLIKE HRVATSKE

Članak 1.

U članku 11. Poslovnika Ustavnog suda Republike
Hrvatske (»Narodne novine«, broj 181/2003.) točka 5. mijenja se i glasi:

»5. imenuju i razrješuju glavnog tajnika
Ustavnog suda (u daljnjem tekstu: glavni tajnik) u skladu s člancima 71a. do
71d. ovog Poslovnika;«.

Članak 2.

U članku 17. stavku 2. točki 4. riječi »rješenja
o prijamu« zamjenjuju se riječima »rješenje o
prijmu«, riječi »rasporedu na radna mjesta« zamjenjuju se riječima »rasporedu
na radno mjesto«, a riječi »glavnog tajnika i« brišu se.

Članak 3.

Članak 71. stavak 2. mijenja se i glasi:

»(2) Glavno tajništvo vodi i njime upravlja
glavni tajnik.«.

Članak 4.

Iza članka 71. podnaslov »Glavni tajnik Ustavnog
suda« briše se, te se dodaje novi podnaslov i novi članci 71a., 71b., 71c.,
71d. i 71e., koji glase:

*»Uvjeti i postupak imenovanja glavnog tajnika*

Članak 71a.

(1) Za glavnog tajnika može biti imenovan
državljanin Republike Hrvatske koji, pored zakonom propisanih uvjeta, ispunjava
i sljedeće uvjete:

– VSS, diplomirani pravnik s položenim
pravosudnim ispitom i najmanje deset (10) godina radnog iskustva na pravnim
poslovima, ili

– VSS, diplomirani pravnik s doktoratom pravnih
znanosti i najmanje deset (10) godina radnog iskustva na pravnim poslovima, ili

– VSS, diplomirani pravnik s položenim državnim
stručnim ispitom i najmanje deset (10) godina radnog iskustva na poslovima s
posebnim ovlastima i odgovornostima u državnoj upravi.

(2) Osim uvjeta iz stavka 1. ovog članka, osoba
mora ispunjavati i sljedeće posebne uvjete:

– aktivno znanje engleskog jezika (govorno i
pisano),

– dobro poznavanje prakse Ustavnog suda i
Europskog suda za ljudska prava u Strasbourgu,

– dobro poznavanje općeg upravnog postupka i
propisa o državnim službenicima i namještenicima,

– dobro poznavanje rada na računalu,

– organizacijske sposobnosti i komunikacijske
vještine.

Članak 71b.

(1) Postupak imenovanja glavnog tajnika pokreće
predsjednik Ustavnog suda objavom javnog poziva na podnošenje obrazloženih
prijava kandidata za imenovanje na dužnost glavnog tajnika Ustavnog suda
Republike Hrvatske. Prijave se podnose u roku od petnaest (15) dana od dana
objave javnog poziva u »Narodnim novinama«.

(2) Uz prijavu iz stavka 1. ovog članka prilažu
se dokazi o ispunjavanju uvjeta, životopis kandidata, popis znanstvenih i
stručnih radova i njihove preslike, preporuke mjerodavnih institucija i/ili
osoba, te ostala dokumentacija koja ukazuje na osposobljenost kandidata za
obnašanje dužnosti glavnog tajnika.

(3) Posebno povjerenstvo koje imenuje
predsjednik Ustavnog suda (u daljnjem tekstu: nadležno povjerenstvo) pregledat
će sve podnesene prijave. Prijave uz koje nije priložena potpuna dokumentacija
ili je iz njih razvidno da osoba ne ispunjava propisane uvjete neće se
razmatrati u daljnjem postupku.

(4) Nadležno povjerenstvo pozvat će na provjeru
posebnih stručnih znanja i vještina one kandidate koji ispunjavaju propisane
uvjete. Provjera obuhvaća provjeru znanja, vještina i osposobljenosti iz
područja navedenih u članku 71a. stavku 2. ovog Poslovnika.

(5) Nadležno povjerenstvo podnosi Sjednici
Ustavnog suda izvješće o provedenom postupku provjere, uz koje prilaže
obrazloženi prijedlog za imenovanje glavnog tajnika.

Članak 71c.

(1) Sjednica Ustavnog suda imenuje glavnog
tajnika javnim glasovanjem, većinom glasova od ukupnog broja sudaca.

(2) Odluka o imenovanju glavnog tajnika
objavljuje se u »Narodnim novinama«.

*Trajanje mandata i razrješenje glavnog tajnika*

Članak 71d.

(1) Glavni tajnik imenuje se na vrijeme od
četiri godine i može biti ponovo imenovan.

(2) Najmanje 30 dana prije isteka mandata glavni
tajnik dostavlja predsjedniku Ustavnog suda pisano izvješće o svom radu i radu
Glavnog tajništva u proteklom mandatnom razdoblju (u daljnjem tekstu: mandatno
izvješće), radi razmatranja i prihvaćanja na Sjednici Ustavnog suda.

(3) Sjednica Ustavnog suda prihvaća mandatno
izvješće javnim glasovanjem, većinom glasova od ukupnog broja sudaca.

(4) Ako prihvati mandatno izvješće, Sjednica
Ustavnog suda donosi odluku o imenovanju na dužnost glavnog tajnika u sljedećem
mandatnom razdoblju. Odluka se objavljuje u »Narodnim novinama«.

(5) Ako ne prihvati mandatno izvješće, Sjednica
Ustavnog suda razrješuje s dužnosti glavnog tajnika s danom isteka mandata.
Odluka o razrješenju s dužnosti glavnog tajnika objavljuje se u »Narodnim
novinama«.

(6) U slučaju iz stavka 5. ovog članka,
predsjednik Ustavnog suda pokreće postupak imenovanja glavnog tajnika u skladu
s člankom 71b. ovog Poslovnika.

*Prava glavnog tajnika nakon prestanka obnašanja dužnosti*

Članak 71e.

(1) Osoba razriješena s dužnosti glavnog tajnika
u skladu s člankom 71d. stavkom 5. ovog Poslovnika, koja je prije imenovanja na
dužnost glavnog tajnika bila državni službenik u Ustavnom sudu, ima pravo
rasporeda, bez natječaja, u Ustavni sud ukoliko postoji slobodno radno mjesto
za koje ispunjava propisane stručne uvjete. Zahtjev za raspored osoba mora
podnijeti najkasnije u roku od 30 dana od dana razrješenja predsjedniku
Ustavnog suda.

(2) Osoba razriješena s dužnosti glavnog tajnika
u skladu s člankom 71d. stavkom 5. ovog Poslovnika, koja prije imenovanja na
dužnost glavnog tajnika nije bila državni službenik u Ustavnom sudu, kao i
osoba iz stavka 1. ovog članka koja ne podnese zahtjev za raspored na radno
mjesto u Ustavni sud ili ga ne podnese u roku, ostvaruju prava sukladno zakonu
kojim se uređuju obveze i prava državnih dužnosnika.«

Članak 5.

Iza članka 71d. dodaje se novi podnaslov koji
glasi: »Poslovi glavnog tajnika«.

Članak 6.

Iza članka 73. dodaje se novi podnaslov
»Godišnje izvješće o radu glavnog tajnika« i novi članak 73a. koji glasi:

*»Godišnje izvješće o radu glavnog tajnika*

Članak 73a.

(1) Glavni tajnik izrađuje pisano godišnje
izvješće o obavljenim poslovima iz članka 72. stavka 2. i članka 73. ovog
Poslovnika za proteklu godinu, a dostavlja ga predsjedniku Ustavnog suda
najkasnije do 31. siječnja tekuće godine.

(2) Predsjednik Ustavnog suda dostavlja izvješće
iz stavka 1. ovog članka svim sucima na znanje.«.

Članak 7.

Ova Poslovnička odluka stupa na snagu osmog dana
od dana objave u »Narodnim novinama«.

Su-184/2003-1

Zagreb, 7. veljače 2006.

Predsjednik

Ustavnog suda

**prof****. dr. sc. Petar Klarić**, v. r.

Odluka, NN 16/2006-397